ประกันโตสวนน้ำกวาดเบี้ย4.7แสนล้าน
คปภ.เผยยอดขายรวมประกันปี 2554 ยังโต 12% ได้เบี้ย 4.7 แสนล้าน ระบุน้ำท่วมกระทบเล็กน้อย
2 ก.พ. 2555

คปภ.เผยยอดขายรวมประกันปี 2554 ยังโต 12% ได้เบี้ย 4.7 แสนล้าน ระบุน้ำท่วมกระทบเล็กน้อย
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ภาพรวมธุรกิจประกันภัยในปี 2554 ยังคงขยายตัวได้ 12.1% เมื่อเทียบกับช่วงเดียวกันของปีก่อน แบ่งเป็นเบี้ยประกันภัยรับตรงรวม 472,255 ล้านบาท โดยเป็นการขยายตัวของธุรกิจประกันชีวิต 13.1% การขยายตัวของธุรกิจประกันวินาศภัย 9.6% และมีสัดส่วนเบี้ยประกันภัยต่ออัตราการเติบโตทางเศรษฐกิจ (จีดีพี) อยู่ที่ 4.44%
“เหตุการณ์อุทกภัยครั้งใหญ่ในช่วงเดือน พ.ย.ที่ผ่านมา ไม่ได้ส่งผลกระทบต่อยอดขายของธุรกิจประกันมากนัก แต่ก็ขยายตัวในอัตราที่ชะลอลง 5.5% เมื่อเทียบกับช่วงเดียวกันของปีก่อนที่ขยายตัว 10.8% และขยายตัว 7.5% เมื่อเทียบกับช่วงเดียวกันของเดือนก่อน เป็นเบี้ยประกันภัยรับตรงรวมทั้งสิ้น 40,886 ล้านบาท” นายประเวช กล่าว
อย่างไรก็ตาม หากแยกเป็นธุรกิจประกันวินาศภัยแล้ว พบว่าหดตัว 1.7% เมื่อเทียบกับช่วงเดียวกันของปีก่อน ซึ่งสอดคล้องกับภาวะเศรษฐกิจที่หดตัวทั้งภาคเกษตร อุตสาหกรรม การท่องเที่ยว เนื่องจากเหตุน้ำท่วม แต่ธุรกิจประกันชีวิตกลับขยายตัวในอัตรา 8.2% เมื่อเทียบกับช่วงเดียวกันของปีก่อน 
นายประเวช กล่าวว่า ส่งผลให้ในช่วงเดือน ม.ค.–พ.ย. 2554 ธุรกิจประกันภัยมีเบี้ยประกันภัยรับโดยตรงรวม 419,594 ล้านบาท ขยายตัว 12.2% เมื่อเทียบกับช่วงเดียวกันของปีก่อน และเมื่อพิจารณาจำนวนกรมธรรม์ประกันภัย พบว่าเมื่อเดือน พ.ย. 2554 ธุรกิจประกันภัยมีจำนวนกรมธรรม์รวมทั้งสิ้น 57,626,850 ราย ขยายตัวจากช่วงเดียวกันของปีก่อน 11.1% เป็นจำนวนเงินเอาประกันภัยรวมทั้งสิ้น 73,365,533 ล้านบาท ขยายตัวจากช่วงเดียวกันของปีก่อน 18.7% 
ทั้งนี้ แบ่งเป็นธุรกิจประกันวินาศภัยมีจำนวนเบี้ยประกันภัยรับโดยตรง จำนวน 126,023 ล้านบาท ขยายตัวจากช่วงเดียวกันของปีก่อน 13.2% จากการขยายตัวของการประกันภัยเบ็ดเตล็ดที่ขยายตัว 17.08% โดยการประกันภัยอุบัติเหตุส่วนบุคคลขยายตัว 26.86% และการขยายตัวของการประกันความเสี่ยงภัยทรัพย์สินที่ขยายตัว 20.47% เมื่อเทียบกับช่วงเดียวกันของปีก่อน ส่วนการประกันภัยรถยนต์มีส่วนแบ่งตลาดสูงสุด คิดเป็นสัดส่วน 59.51% ของเบี้ยประกันภัยรวมทั้งหมด เป็นเบี้ยประกันภัยจำนวน 74,991 ล้านบาท ขยายตัวจากช่วงเดียวกันของปีก่อน 12.87% เมื่อพิจารณาจำนวนกรมธรรม์ของธุรกิจประกันวินาศภัย พบว่ามีจำนวน 38,408,184 ราย ขยายตัวจากช่วงเดียวกันของปีก่อน 12.87% คิดเป็นอัตราส่วนกรมธรรม์ต่อจำนวนประชากร 59.42% เป็นจำนวนเงินเอาประกันภัยเท่ากับ 64,751,850 ล้านบาท ขยายตัวจากช่วงเดียวกันของปีก่อน 19.49%